*****

ΚΑΝΟΝΙΣΜΟΣ (ΕΟΚ) αριθ. 1841/88 ΤΟΥ ΣΥΜΒΟΥΛΙΟΥ

της 21ης Ιουνίου 1988

για την τροποποίηση του κανονισμού (ΕΟΚ) αριθ. 3164/76 σχετικά με την κοινοτική ποσόστωση για τις οδικές εμπορευματικές μεταφορές μεταξύ των κρατών μελών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 75,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι το Συμβούλιο επιβεβαιώνει ότι προτίθεται να υλοποιήσει, έως την 1η Ιανουαρίου 1993, στον τομέα των ενδοκοινοτικών οδικών μεταφορών εμπορευμάτων, μια αγορά ελεύθερη από ποσοτικούς περιορισμούς καθώς και να λάβει τα απαραίτητα εκτελεστικά μέτρα·

ότι, ύστερα από την απόφαση του Δικαστηρίου της 22ας Μαΐου 1985 για την υπόθεση 13/83 (4) καθώς και τα συμπεράσματα που ενέκρινε, στις 28 και 29 Ιουνίου 1985, το Ευρωπαϊκό Συμβούλιο σχετικά με την ανακοίνωση της Επιτροπής για την ολοκλήρωση της εσωτερικής αγοράς, το Συμβούλιο εξέφρασε τη συμφωνία του, κατά τις συνόδους του στις 14 Νοεμβρίου 1985, 30 Ιουνίου 1986 και 25 Ιουνίου 1987, για τη δημιουργία ενιαίας αγοράς χωρίς ποσοτικούς περιορισμούς στον τομέα των ενδοκοινοτικών οδικών εμπορευματικών μεταφορών, για το 1992 το αργότερο, καθώς και για την εξάλειψη των στρεβλώσεων του ανταγωνισμού και για την ανάγκη της επίλυσης του προβλήματος της κοινοτικής διαμετακόμισης μέσω τρίτων χωρών, προκειμένου να αποφευχθεί η δημιουργία διακρίσεων μεταξύ των μεταφορέων και των διαφόρων κρατών μελών·

ότι, για να διευκολυνθεί η σταδιακή μετάβαση στην ενιαία αγορά, είναι ανάγκη να προσδιοριστεί ήδη από τώρα η αύξηση της κοινοτικής ποσόστωσης για τα έτη 1988 και 1989·

ότι, για το 1989, πρέπει να απλουστευθεί η μέθοδος κατανομής, μεταξύ των κρατών μελών, του αριθμού των αδειών ο οποίος προκύπτει από την αύξηση της κοινοτικής ποσόστωσης, με την κατανομή αυτών των αδειών κατά τρόπο εξ ολοκλήρου γραμμικό με την επιφύλαξη της μεθόδου που θα εφαρμοστεί αργότερα·

ότι, για να μπορέσουν οι επιχειρήσεις μεταφορών να προσαρμοσθούν εγκαίρως στη νέα οργάνωση της αγοράς, είναι αναγκαίο να αποφασιστεί, ήδη στον παρόντα κανονισμό, η θέσπιση, την 1η Ιανουαρίου 1993, του οριστικού καθεστώτος πρόσβασης στην αγορά των διεθνών οδικών εμπορευματικών μεταφορών στην Κοινότητα ·

ότι, κατά συνέπεια, πρέπει να τροποποιηθεί ο κανονισμός (ΕΟΚ) αριθ. 3164/76 (5), όπως τροποποιήθηκε τελευταία από τον κανονισμό (ΕΟΚ) αριθ. 1879/87 (6),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3164/76 τροποποιείται ως εξής:

1. Ο τίτλος αντικαθίσταται από το ακόλουθο κείμενο:

«Κανονισμός (ΕΟΚ) αριθ. 3164/76 του Συμβουλίου της 16ης Δεκεμβρίου 1976 για την πρόσβαση στην αγορά των διεθνών εμπορευματικών οδικών μεταφορών.»

2. Το άρθρο 3 αντικαθίσταται από το ακόλουθο κείμενο:

«Άρθρο 3

1. Ο συνολικός αριθμός κοινοτικών αδειών που χορηγούνται σε όλα τα κράτη μέλη, στα πλαίσια της κοινοτικής ποσόστωσης, ορίζεται, για το 1988, σε 17 153.

Ο αριθμός των κοινοτικών αδειών που χορηγούνται σε κάθε κράτος μέλος καθορίζεται ως εξής:

Βέλγιο 1 488

Δανία 1 444

Γερμανία 2 374

Ελλάδα 658

Ισπανία 1 543

Γαλλία 2 018

Ιρλανδία 671

Ιταλία 2 022

Λουξεμβούργο 693

Κάτω Χώρες 2 104

Πορτογαλία 873

Ηνωμένο Βασίλειο 1 265

Με την επίφύλαξη του άρθρου 3α, ένα κράτος μέλος μπορεί, από την 1η Ιουλίου 1988, να ζητήσει για το έτος 1988 να μετατραπούν σε κοινοτικές άδειες βραχείας ισχύος, σύμφωνα με τις λεπτομέρειες που προβλέπει το άρθρο 3α παράγραφοι 3 και 4, όλες ή μέρος των συμπληρωματικών κοινοτικών αδειών που προκύπτουν από τα προηγούμενα εδάφια σε αναλογία έξι αδειών βραχείας ισχύος για καθεμία από τις προαναφερόμενες συμπληρωματικές άδειες.

2. Ο συνολικός αριθμός κοινοτικών αδειών που χορηγούνται σε όλα τα κράτη μέλη, στα πλαίσια της κοινοτικής ποσόστωσης, ορίζεται, για το 1989, σε 24 021.

Ο αριθμός των κοινοτικών αδειών που χορηγούνται σε κάθε κράτος μέλος καθορίζεται ως εξής:

Βέλγιο 2 084

Δανία 2 022

Γερμανία 3 324

Ελλάδα 922

Ισπανία 2 161

Γαλλία 2 826

Ιρλανδία 940

Ιταλία 2 831

Λουξεμβούργο 971

Κάτω Χώρες 2 946

Πορτογαλία 1 223

Ηνωμένο Βασίλειο 1 771

3. Το Συμβούλιο, με βάση πρόταση της Επιτροπής η οποία πρέπει να υποβληθεί πριν από τις 31 Δεκεμβρίου 1989, θα λάβει απόφαση, μέχρι τις 31 Μαρτίου 1990 το αργότερο, σχετικά με την αύξηση της κοινοτικής ποσόστωσης από το έτος 1990 και εκείθεν καθώς και σχετικά με τα μέτρα που πρέπει να ληφθούν σε περίπτωση κρίσεως. Η πρόταση πρέπει να συνοδεύεται από έκθεση σχετικά με τις επιπτώσεις των αυξήσεων που θα έχουν γίνει μέχρι τότε, συμπεριλαμβανομένης της κατανομής της κοινοτικής ποσόστωσης.

4. Επιπλέον, το Συμβούλιο θα θεσπίσει, πριν από τις 31 Μαρτίου 1990, και με βάση πρόταση της Επιτροπής η οποία πρέπει να υποβληθεί πριν από τις 31 Δεκεμβρίου 1989, το καθεστώς που θα ισχύει στις υπό διαμετακόμιση μεταφορές μεταξύ κρατών μελών, οι οποίες διέρχονται από τρίτες χώρες, χωρίς διακρίσεις μεταξύ των μεταφορέων των διαφόρων κρατών μελών.

5. Εάν η εξέλιξη της οδικής μεταφορικής ικανότητας εμπορευμάτων μεταξύ των κρατών μελών που αποτελεί αντικείμενο κοινοτικής ή διμερούς ποσόστωσης αποδειχθεί ανεπαρκής σε σχέση με την εξέλιξη της ζήτησης μεταφορών, η Επιτροπή αποφασίζει για την κατάλληλη αύξηση της κοινοτικής ποσόστωσης, που συμπληρώνει την ετήσια αύξηση.

Η απόφαση της Επιτροπής καθίσταται εκτελεστή δύο μήνες μετά την κοινοποίησή της στα κράτη μέλη εκτός εάν, στο μεταξύ, ένα κράτος μέλος φέρει το θέμα ενώπιον του Συμβουλίου. Στην περίπτωση αυτή, το Συμβούλιο αποφασίζει, με ειδική πλειοψηφία, εντός τριμήνου. Ελλείψει αποφάσεως του Συμβουλίου, η απόφαση της Επιτροπής καθίσταται εκτελεστή.»

3. Στο άρθρο 3α παράγραφος 1, το ποσοστό 15 (%) αντικαθίσταται από το ποσοστό 20 (%).

4. Παρεμβάλλονται τα ακόλουθα άρθρα:

«Άρθρο 4α

1. Οι κοινοτικές ποσοστώσεις, οι διμερείς ποσοστώσεις μεταξύ κρατών μελών και οι ποσοστώσεις που αφορούν τις υπό διαμετακόμιση μεταφορές προς ή από τρίτες χώρες, καταργούνται την 1η Ιανουαρίου 1993 για τους κοινοτικούς μεταφορείς.

2. Από την ημερομηνία που αναφέρεται στην παράγραφο 1, η πρόσβαση στην αγορά των οδικών διασυνοριακών μεταφορών εμπορευμάτων στην Κοινότητα διέπεται από ένα σύστημα κοινοτικών αδειών που χορηγούνται βάσει ποιοτικών κριτηρίων.

Άρθρο 4β

Το Συμβούλιο, ενεργώντας βάσει προτάσεων της Επιτροπής, θεσπίζει, μέχρι τις 30 Ιουνίου 1991 το αργότερο, κατ' εφαρμογή των διατάξεων του άρθρου 75 της συνθήκης, τα μέτρα που απαιτούνται για την εφαρμογή του άρθρου 4α.

Άρθρο 4γ

Οι διμερείς ποσοστώσεις που θα εξακολουθήσουν να ισχύουν κατά τη μεταβατική περίοδο πρέπει, από την 1η Ιουλίου 1988 και μέχρι την προβλεπόμενη κατάργησή τους, να προσαρμοσθούν κατ' όγκο στις ανάγκες του εμπορίου και των μεταφορών, συμπεριλαμβανομένης της διαμετακόμισης.»

5. Το παράρτημα IV καταργείται.

Άρθρο 2

Ο παρών κανονισμός αρχίζει να ισχύει την 1η Ιουλίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 21 Ιουνίου 1988.

Για το Συμβούλιο

Ο Πρόεδρος

J. WARNKE

(1) ΕΕ αριθ. C 65 της 12. 3. 1987, σ. 4.

(2) ΕΕ αριθ. C 281 της 19. 10. 1987, σ. 77.

(3) ΕΕ αριθ. C 232 της 31. 8. 1987, σ. 34.

(4) ΕΕ αριθ. C 144 της 13. 6. 1985, σ. 4.

(5) ΕΕ αριθ. L 357 της 29. 12. 1976, σ. 1.

(6) ΕΕ αριθ. L 179 της 3. 7. 1987, σ. 3.